หมดเกลี้ยง
โดย...ทีมข่าวการเงินโพสต์ทูเดย์
10 พ.ย. 2559

โดย...ทีมข่าวการเงินโพสต์ทูเดย์
การกระจายธนบัตรที่ระลึกเนื่องในมหามงคลสมัยที่พระบาทสมเด็จพระปรมินทรมหาภูมิพลอดุลยเดช ทรงเจริญพระชนมพรรษา 60 พรรษา (พ.ศ. 2530) ชนิดราคา 60 บาท  และธนบัตรที่ระลึกเนื่องในโอกาสครบรอบ 100 ปี ธนบัตรไทย (พ.ศ. 2545) ชนิดราคา 100 บาท ซึ่งจะเป็นธนบัตรที่ระลึก 2 แบบสุดท้ายที่เหลืออยู่ในคลังของแบงก์ชาติ ให้กับประชาชน 
ล็อตนี้ วิรไท สันติประภพ ผู้ว่าการ ธปท. เข้มงวดมาก เพราะต้องการให้ธนบัตรทั้งหมดกระจายสู่ประชาชนให้มากที่สุด จึงมีกฎเหล็กห้ามกั๊กธนบัตรให้วีไอพีอย่างเด็ดขาด พนักงานแบงก์ชาติ หรือ พนักงานแบงก์ จะต้องลงไปต่อคิวกับคนอื่นหากต้องการเก็บธนบัตรเป็นที่ระลึก และกำชับให้แลกได้คนละ 1 ใบเท่านั้น โดยให้โชว์บัตรประชาชนด้วย
ดังนั้น วานนี้พนักงานแบงก์ไม่เป็นอันทำงาน ต้องมาแต่เช้ามืดเพื่อเข้าคิวแลกธนบัตรก่อนไปทำงาน ทุกสาขา ทุกแบงก์ เปิดแค่ 10 นาที ธนบัตรก็หมดลงอย่างเรียบร้อย
เห็นไหมใครๆ ก็รักในหลวง